Moordenaar kry lewenslank vir moord tydens parool | Netwerk24
Deur Alet van der Walt 01 Augustus 2018 13:07
’n Veroordeelde moordenaar wat tydens sy parool weer moord gepleeg het, is in die streekhof in Bloemfontein lewenslank tronk toe gestuur.
Hy moet sy eerste vonnis ten volle uitdien. Die hof het beveel dat die twee moordvonnisse nie samelopend uitgedien mag word nie.
Sers. Sinah Mpakane sê Mojalefa Patrick Rammile (39) is Maandag skuldig bevind aan moord en die besit van ’n onwettige vuurwapen.
Sy sê Rammile het ’n lang misdaadgeskiedenis en is in 2004 skuldig bevind aan die onwettige besit van ammunisie. Hy is ook tot vyf jaar tronkstraf gevonnis vir die besit van ’n vuurwapen.
In 2012 is Rammile skuldig bevind aan moord en tot 18 jaar tronkstraf gevonnis. Hy is weer skuldig bevind aan die onwettige besit van ’n vuurwapen waarvoor hy tot vyf jaar gevangenisstraf gevonnis is.
Rammile is in 2016, net vier jaar nadat hy vir die moord gevonnis is, op parool vrygelaat.
Hy het op 24 April 2016 vir Kabelo Innocent Mokwa (26) voor sy ma doodgeskiet. Mokwa het vroeër die dag ’n vriend van Rammile met ’n mes gesteek.
Pulane de Wee (20), Rammile se vriendin, is skuldig bevind aan die onwettige besit van ’n vuurwapen en is gevangenisstraf van ses jaar opgelê waarvan vyf jaar opgeskort is.
Rammile is tot lewenslange gevangenisstraf vir die moord gevonnis en nog 15 jaar vir die onwettige besit van ’n vuurwapen. Hy moet ook 15 jaar van sy eerste vonnis vir moord uitdien en is tot nog 15 jaar gevangenisstraf gevonnis omdat hy sy paroolvoorwaardes verbreek het.
Meer oor: Bloemfontein | Lewenslange Tronkstraf | Moord-Verhoor | Parool
SA man sit in VK weens moord ná vrou hom oor penis spot